b'\n_START_ARTICLE_\nNuma Morikazu\n_START_SECTION_\nBakgrunn\n_START_PARAGRAPH_\nHan ble f\xc3\xb8dt inn i en samurai-familie i Edo i 1843, og ble fort en l\xc3\xa6rd mann. Han l\xc3\xa6rte engelsk av James Curtis Hepburn i Yokohama, og dro senere til Nagasaki for \xc3\xa5 studere vestlig milit\xc3\xa6rvitenskap.\n_START_SECTION_\nOffiser\n_START_PARAGRAPH_\nHan oversatte en tekst om engelsk infanterikrigf\xc3\xb8ring i 1866 og ble utpekt til \xc3\xa5 delta som hohei-gashira nami (\xe6\xad\xa9\xe5\x85\xb5\xe9\xa0\xad\xe4\xb8\xa6; tilsvarende l\xc3\xb8ytnant) i Shogunatets eliteenhet kalt Densh\xc5\xabtai. Numa kjempet p\xc3\xa5 Tokugawa-sh\xc5\x8dgunatets side i Boshinkrigen. _NEWLINE_Han befant seg i en kort tid i fengsel, men ble l\xc3\xb8slatt da Meijirestaurasjonen skjedde; han hadde gjort en tjeneste for Itagaki Taisuke. I eftertid ble han ansatt av den nylig innsatte Meijiregjeringen som instrukt\xc3\xb8r i infanterikrigf\xc3\xb8ring for Tosadomenet. Han underviste ogs\xc3\xa5 i engelsk i T\xc5\x8dky\xc5\x8d. Hans studenter var blant andre Takamine Hideo og Shiba Shir\xc5\x8d, s\xc3\xb8nnene til den tidligere Aizu-samuraien som senere ble kjent innenfor akademia.\n_START_SECTION_\nEmbedsmann, politiker\n_START_PARAGRAPH_\nNuma ble ansatt i det japanske finansdepartementet i 1872, og jobbet senere for justisdepartementet og andre deler av regjeringen. I 1873 grunnla han sammen med Kono Togama og Itagaki Taisuke det liberale partiet._NEWLINE_Efter \xc3\xa5 ha blitt desillusjonert over regjeringens innskrenkninger i ytringsfriheten trakk Numa seg fra Genr\xc5\x8din i 1879 og valgte \xc3\xa5 investere tid og energi i frihet- og menneskerettighetsbevegelsen (Jiy\xc5\xab Minken Und\xc5\x8d). Han kj\xc3\xb8pte i tillegg opp en avis, nemlig Yokohama Mainichi Shinbun. Han brukte den som distribusjonskanal for liberale ideer, som han alltid hadde st\xc3\xb8ttet, blant annet ideen om en nasjonalforsamling. I 1881 ble han medlem av Rikken Kaishint\xc5\x8d sammen med \xc5\x8ckuma Shigenobu. P\xc3\xa5 det samme tidspunktet, fra 1882 frem til sin d\xc3\xb8d, var han formann i T\xc5\x8dky\xc5\x8ds prefekturforsamling._NEWLINE_Numa d\xc3\xb8de av lungebetennelse i 1890, i en alder av 47.'